**O B R A Z L O Ž E N J E**

**PRAVNI TEMELJ ZA DONOŠENJE AKTA**

Članak 5. stavak 1. točka 6. Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20), članak 125. stavak 1. Odluke o komunalnom redu („Službene novine“ br. 20/21) u vezi s člankom 104. stavkom 1. točkom 3. Zakona o komunalnom gospodarstvu („Narodne novine“ br. [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)) i članak 39. Statuta Grada Pula-Pola („Službene novine“ Grada Pule br. 07/09, 16/09, 12/11, 01/13 02/18, 02/20, 04/21 i 05/21), uz prethodnu suglasnost Ministarstva unutarnjih poslova, čine pravni temelj za donošenje ovog akta.

**OSNOVNA PITANJA KOJA SE UREĐUJU AKTOM**

Predlaže se donošenje Odluke o izmjenama i dopunama Odluke o organizaciji i načinu naplate parkiranja na području grada Pule kojom se dorađuje organizacija parkinga na području Grada Pule na način da se drugačije definira vrijeme naplate parkiranja te se zone naplate i posebne parkirališne lokacije dopunjuju kao i uvjeti za kupnju povlaštenih karata, unutar čega se dodaju i nove kategorije osoba koje mogu ostvariti pravo na kupnju povlaštene karte.

**PRIKAZ STANJA KOJA SE UREĐUJU AKTOM**

Zakonom o sigurnosti prometa na cestama, u članku 5., propisano je da jedinice lokalne i područne (regionalne) samouprave, u skladu s odredbama tog Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da, između ostaloga, određuju i parkirališne površine i način parkiranja, zabrane parkiranja i mjesta ograničenog parkiranja.

Nadalje, člankom 104. Zakona o komunalnom gospodarstvu propisano je da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se, između ostaloga, propisuje i uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila.

Odlukom o komunalnom redu Grada Pule propisane su načelne odredbe o uvjetima korištenja javnih parkirališta i drugih javnih površina namijenjenih parkiranju vozila te se u članku 125. propisuje da je parkirališne površine dozvoljeno koristiti isključivo pod uvjetima propisanima Odlukom kojom se uređuju parkirne zone, visina naknade parkiranja, povlaštena parkirna karta i vrijeme naplate na javnim parkiralištima u gradu te sukladno postavljenoj prometnoj signalizaciji.

Slijedom navedenoga, na sjednici Gradskog vijeća Grada Pule, održanoj 21. lipnja 2022. godine, donesena je Odluka o organizaciji i načinu naplate parkiranja na području Grada Pula-Pola („Službene novine“ broj: 13/22) kojom se uredila organizacija i način parkiranja na javnim parkiralištima pod naplatom, vrijeme i vremenska ograničenja naplate parkiranja, vrste parkirališnih karata te uvjeti i način zasnivanja ugovornog odnosa između korisnika usluge parkiranja i isporučitelja kao i nadzor nad parkiranjem vozila na području grada Pule.

Nova organizacija parkinga na području grada Pule u periodu implementacije polučila je odlične rezultate s jedne strane dok je s druge strane u nadležnom Upravnom odjelu te kod Isporučitelja usluge, trgovačkog društva Pula parking d.o.o., zaprimljen značajan broj prijedloga i primjedbi od naših sugrađana slijedom kojih se kroz radne sastanke na unaprjeđenju predmetne Odluke pokušalo udovoljiti što većem broju takvih sugestija građana Grada Pule.

Izradi Odluke o izmjenama i dopunama Odluke o organizaciji i načinu naplate parkiranja na području Grada Pula-Pola pristupilo se u cilju unaprjeđenja sustava parkiranja na području grada Pule, odnosno u cilju olakšavanja određenih posljedica koje su nastale u primjeni nove organizacije parkinga.

 **U članku 1. Odluke**, a u vezi s **člankom 3.**, ovim izmjenama i dopunama Odluke predviđaju se još tri parkirališne lokacije koje bi sukladno predmetnoj Odluci imale status „posebnih parkirališnih lokacija“. Dva od navedenih triju parkirališta (Pedagoški i Croatia) smješteni su unutar crvene zone i jedno je od njih (Pedagoški) i važećom Odlukom imalo predviđene iznimke u pogledu vremena naplate i vremenskih ograničenja. S obzirom na lokaciju tih parkirališta u samome centru grada ocijenjeno je oportunim iste izdvojit iz zone i pravila koja se vežu za samu zonu obzirom da je riječ o izvanuličnim javnim parkiralištima koje bi trebalo tretirati kao posebne parkirališne lokacije. Isto tako, oportunim je ocijenjeno Odlukom obuhvatiti i parkiralište na Verudeli, a koje je u ljetnim mjesecima iznimno posjećeno, te će se građanima grada Pule uz predviđenu mogućnost kupnje godišnje karte za ljetni period, kada će isto biti pod naplatom, osigurati veće mogućnosti korištenja istog.

**U članku 2. Odluke** predlaže se izmjena i dopuna članka 11. postojeće Odluke na način da se tzv. IV.ZONA-ZELENA proširi na Scalierovu ulicu, te da se dio te iste zone (jedan blok omeđen ulicama Teslina, Zadarska, Rakovčeva, Vukovarska) pripoji I.ZONI – CRVENA, koja se zona ujedno širi do Ulice Sv. Mihovila) sve sukladno Grafičkom prikazu I, koji čini sastavni dio ovog prijedloga Odluke. Naime, kroz implementaciju Odluke i uz prijedloge građana koji imaju prebivalište baš u tim ulicama, odnosno dijelovima grada, uvidjeli su se problemi parkiranja osoba s adresama prebivališta u pojedinim ulicama, koje su ostale ograničene na doslovno nekoliko parkirališnih mjesta. Na ovaj način proširuje se mogućnost parkiranja tim stanarima, osobito onima koji su na graničnim područjima zona, slijedom čega se **u članku 10.** ovog prijedloga Odluke predlaže da ukoliko osobe prebivaju ili stalno borave na granicama različitih naplatnih zona (jedna ulica podijeljena u dvije zone i sl.), po vlastitom izboru mogu kupiti povlaštenu kartu za zonu kojoj pripadaju ili za zonu s kojom graniče, osim onih koji graniče s V. ZONOM – PLAVA.

**Člankom 4.** zimski i ljetni period naplate parkiranja definira se na način da se ljetni period skraćuje za mjesec dana, odnosno isti bi trajao od 01. lipnja do 30. rujna, umjesto od 01. svibnja do 30. rujna te shodno tome zimski od 01. listopada do 31.svibnja, umjesto od 01. listopada do 30. travnja. Vrijeme naplate izmijenjeno je u periodu od 01. srpnja do 31. kolovoza kada se parking naplaćuje od 07:00 do 24:00, a sve obzirom da je to najfrekventije razdoblje turističke sezone, kada veliki broj turista upravo u kasnim večernjim satima imaju potrebu dolaska u grad vlastitim automobilima, pri čemu stanari teže pronalaze slobodna parkirališna mjesta iza 22:00 sata, unatoč posjedovanju povlaštenih parkirališnih karata, obzirom da su dosadašnjom odlukom ista postajala besplatna nakon 22:00 sata. Obzirom da su cijene parkinga znatno skuplje u odnosu na zimski period naplate, vodeći računa i o tome da cijene budu socijalno prihvatljivije za stanovništvo, a da se ne ugrozi kontinuirano obavljanje predmetne komunalne djelatnosti koje se osigurava kroz održavanje komunalne infrastrukture u stanju funkcionalne sposobnosti radi ostvarivanja neprekidne usluge, vrijeme naplate definirano je na gore navedeni način.

Nadalje, a obzirom da je oko izdavanja povlaštenih parkirališnih karata u primjeni Odluke bilo najviše problematičnih pojedinačnih slučajeva, to se pristupilo detaljnoj analizi svakog pojedinog zahtjeva upućenog od strane naših sugrađana te se, uzimajući u obzir svaki zahtjev pojedinačno i u svezi sa svim ostalima, redefiniralo opće uvjete za izdavanje povlaštenih karata, i to na način da se uz dosadašnju kategoriju fizičkih osoba s prebivalištem unutar pojedine zone, uvodi i kategorija osoba sa stalnim boravištem na području grada Pule (državljani članica EU, odnosno članovi njihove obitelji) te kategorija iznajmljivača. (**članak 10.** i **članak 13.** predmetne Odluke).

 Kroz uvođenje sustava „Holders Only“ parkiranja, došlo je do otežanih uvjeta parkiranja za poslovne subjekte koji na području tzv. V.ZONE – PLAVA imaju svoje sjedište jer su isti ostali ograničeni na samo 3 parkirališne lokacije: Carrarina ulica, Anticova ulica i Flacijusova ulica, koja parkirališna mjesta ukupno broje samo 78 mjesta, a na njima mogu parkirati i svi ostali korisnici usluga parkiranja ukoliko kupe satne karte. Slijedom navedenoga, ovim prijedlogom izmjena i dopuna Odluke predlaže se da se istima omogući kupovina povlaštenih karata i unutar crvene ili žute zone, po vlastitom izboru.

 **Člankom 12**. predviđa se dopuna Odluke u smjeru uvođenja mogućnosti kupovine povlaštene karte na javnom parkiralištu Karolina te na uličnim javnim parkiralištima unutar BIJELE ZONE (Amfiteatarska, Nella Milottija i Flavijevska ulica) za građane Grada Pule, kao i građane ostalih gradova i općina napodručju Istarske županije, u zimskom periodu naplate, a sve kako bi se udovoljilo zahtjevima osoba koje su u radnom odnosu u užem centru grada te imaju potrebu svakodnevnog dolaska u grad. Pristizanjem velikog broja turista tijekom ljetne sezone u gradovima smještenim na obali, kao što je grad Pula, za vrijeme ljetnih mjeseci povećava se populacija u vidu turista koji dolaze u velikom broju svojim osobnim vozilima. Porast broja vozila koja ulaze u sam centar grada u potrazi za parkirnim mjestom, pogotovo u ljetnim mjesecima, rezultira prometnim zagušenjem, što negativno utječe i na lokalno stanovništvo pa su u tom smjeru, prema što boljoj raspodjeli prometa, formirane cijene postojećim Cjenikom. Nakon provedene analize stanja, utvrdilo se da bi se u zimskom periodu, kada prometna zagušenost opada, mogle uvesti dodatne pogodnosti za naše građane, pa tako i mogućnost kupovine povlaštene (znatno jeftinije) karte na Karolini, a sve vodeći računa o lokalnom stanovništvu i standardu naših građana. Isto tako, navedenim člankom, predviđa se i mogućnost kupnje povlaštene karte na javnom parkiralištu Verudela, a za građane s prebivalištem ili stalnim boravkom na području Grada Pule.

 Za napomenuti je da se ovom Odlukom, **u članku 11.**, proširuje mogućnost kupovanja povlaštene karte za invalide na način da se umjesto dosadašnjeg uvjeta prebivališta unutar jedne od naplatnih zona, utvrđuje da je taj uvjet prebivalište odnosno stalni boravak na području grada Pule.

Izmjene i dopune koje predviđaju **članci 5., 6., 7., 8. 9. i 14.** Ove Odluke o izmjenama i dopunama Odluke tehničke su naravi; prate predmetne izmjene i dopune Odluke koje su ranije detaljno obrazložene, pa iste nije potrebno detaljnije obrazlagati.

 Slijedom svega navedenoga, predlaže se vijećnicima donošenje ove Odluke.

**PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu akta potrebna financijska sredstva osigurat će trgovačko društvo Pula Parking d.o.o.